google/wiki40b huggingface dataset:
Ciguatera

Ciguatera er en matforgiftning hos mennesker forårsaket av algegift ved inntak av fisk fra tropiske og subtropiske strøk.

Utbredelse

Ciguatera har pantropisk utbredelse mellom 35 grader nord og 34 grader sør. Den rammer Karibia, landene i og omkring Stillehavet, inkludert Hawaii, Fransk Polynesia, Australia og Filippinene, og finnes også i Øst-Afrika og ved Madagaskar.

Årsak

Ciguatera har vært kjent siden 1550-årene i Karibia, men årsaken ble først klarlagt midt på 1980-tallet. Utbrudd er sporadiske og uforutsigbare.
Sykdommen skyldes ciguatoksiner. Giftstoffet stammer fra dinoflagellaten Gambierdiscus toxicus. Planteetende fisk får i seg giften når de eter alger og giften bioakkumuleres så i næringskjeden og når rovfisk. Forekomsten av algene det gjelder påvirkes av endringer i miljøet. Korallrev i økologisk ubalanse vil kunne medføre flere tilfeller av matforgiftning som følge av ciguatera. Endringer i havtemperatur kan påvirke utbredelsen.
Omkring 400 fiskearter er berørt, men giftigheten varierer sterkt mellom artene. Ciguatera er først og fremst et problem med fisk som lever på rev. Fisk akkumulerer giften i fiskekjøttet, slik at særlig større fisk er farlig å spise. Fisk over to kg kan ha sykdomsfremkallende giftmengde i seg. Inntak av lever og annen innmat øker risikoen for forgiftning. Det er imidlertid også gjort en studie som ikke fant sammenheng mellom fiskens størrelse og giftighet.
Giften er luktfri, smaker ikke, og har heller ikke farge. Ciguatera forsvinner ikke ved varmebehandling, og giften lar seg ikke avdekke med enkle kjemiske prøver.

Sykdomsforløp og symptomer

Mellom 50 000 og 500 000 mennesker rammes hvert år av ciguatera.
Symptomene merkes gjerne umiddelbart, og oftest senest seks til tolv timer etter at fisken er spist. Sykdomsforløpet begynner med kvalme, oppkast og diaré. Senere kan det sette inn hodepine, muskelsmerter, parestesi, dysestesi og ataksi. I noen tilfeller medfører ciguatera hallusinasjoner, i alvorlige tilfeller kan sykdommen medføre sjokk, kramper og lammelse.
Sykdommen varer vanligvis noen dager, men kan i sjeldne tilfeller vare i uker og år. I svært sjeldne tilfeller kan ciguatera være dødelig. Sykdommen forverres for den som utsettes for giften gjentatte ganger.
Det finnes indikasjoner på at forgiftning kan overføres seksuelt og via morsmelk.
Det finnes ikke behandling for ciguatera.

Konsekvenser

Ciguatera er en av de vanligste sykdommene som følge av inntak av sjømat i Asia og Stillehavet og har betydelige menneskelige og økonomiske konsekvenser for landene i disse områdene.
Utbrudd kan ha betydelige økonomiske konsekvenser, både ved å ramme arbeidsstokken og ved at markedet for fisk påvirkes. Utbrudd av ciguatera kan noen steder føre til at importert fisk foretrekkes framfor lokal fangst.
Rederiaksjeselskapet Torvald Klaveness

Rederiaksjeselskapet Torvald Klaveness er et norsk konsern etablert i 1946 av Torvald Klaveness, som driver med skipsfart, skipsmegling, aksjetegning, tegning av andeler, ytelser av lån og andre lignende tjenester hvor de gjør seg interesser i andre selskaper. Selskapet eies og drives av brødrene Trond Harald Klaveness og Tom Erik Klaveness, sønner av Torvald. Største investor i selskapet er Thk Holding AS.
Selskapets hovedkontor ligger i Oslo, men selskapet har også kontorer i blant annet Beijing, Manila og Singapore.
Følg oss hjem, Ole Paus

Følg oss hjem, Ole Paus er en plate som er laget av den musikalske gruppen Leieboerne, som består av Lars Lillo-Stenberg, Palle Krüger, Per Vestaby, Jørn Christensen, Geir Lynnismann Sundstøl, Jørun Bøgeberg, Live Maria Roggen og Line Lockert. På platen tolker Leieborne sanger av visesangeren Ole Paus, som en hyllest til Paus i anledning hans 60-årsdag. Platen ble utgitt 17. september 2007 av Kirkelig kulturverksted. Platen fikk gode anmeldelser.
Lönneberga

Lönneberga er en småsted i Hultsfred kommune i Kalmar län i landskapet Småland i Sverige. I 2010 hadde stedet 167 innbyggere.
Lönneberga ligger cirka 12 kilometer nordvest for Hultsfred og cirka to mil sørvest for Vimmerby. Den svenske tegneren og forfatteren Albert Engström ble født et sted like ved Lönneberga i 1869. Lönneberga er ellers mest kjent fra Astrid Lindgrens bøker om Emil i Lönneberga.
Deroplia

Utseende

Middelsstore (ca. 10 millimeter), slanke, grå- eller brunlige trebukker. Antennene er knapt så lange som kroppen hos hunnene, betydelig lengre hos hannene. Pronotum er nærmest tønneformet, med en kort, butt tann midt på hver sidekant. Dekkvingene er jevnbrede med markerte "skuldre".

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Slekten har sin hovedutbredelse i Afrika, men det finnes en del arter på Kanariøyene og én i Sør-Europa.
Katarinahjemmet

Sankta Katarinahjemmet er et katolsk nonnekloster som ble grunnlagt i 1928 og ligger sentralt på Majorstuen i Oslo. Klosteret har navnet etter Katarina av Siena. Søstrene er apostoliske dominikanerinner, og kommuniteten består av 12 søstre i alderen 27 til 86 år. To er noviser (2012).
Klosteret har ansvar for et gjestehus, et studenthjem og Rosahjemmet, hvor de leier ut møtelokale. I gjestehuset er det plass til 18 gjester, som tilbys overnatting, frokost og aftens. De driver også et studenthjem hvor søstrene tilbyr hybler for unge kvinner. Det er til enhver tid fra 14-18 beboere ved studenthjemmet, som alle får full kost og losji.
Kvinnene er gjerne studenter ved gymnas, universitet eller høyskoler, men tidvis tar klosteret også i mot unge kvinner som ønsker å ta del i klosterets liv ved å jobbe som volontør ved klosteret. Søstrene leier også ut møtelokale, hvor gruppene som kommer tilbys middag og andre forfriskninger.
Anish Kapoor

Verker

Arbeidene hans er innkjøpt av Museum of Modern Art – MoMA (New York), Tate Modern (London), Guggenheim Museum Bilbao, med flere. Han har utført en rekke offentlige utsmykningsoppdrag deriblant Sky Mirror (Nottingham, 2001, en større versjon av skulpturen ble vist på Rockefeller Center i New York, 2006), og Cloud Gate i Millennium Park (Chicago, 2004). 
I 2002 ble Kapoor invitert til å lage en installasjon i turbinhallen i Tate Modern (The Unilever Series). Installasjonen Marsyas. besto av tre store jernringer (to vertikale, forbundet med en horisontal) som fylte hele det store rommet. Disse var kledd med en mørk rød pvc-membran.

Kunstneriske kjennetegn

Anish Kapoor ble for alvor kjent på 1980-tallet for sine geometriske eller biometriske skulpturer laget av enkle materialer som granitt, kalkstein, marmor og gips. De tidlige skulpturene er enkle, kurvede former, som regel med skarpe farger og med pulverpigmenter i dype jord- farger (gult, oransje, rødt og hvitt) som dekket geometriske former. Skulpturene ble plassert på gulvet, og pulveret dekket ikke bare formene, men også gulvet rundt. Inspirasjonen til verkene kom blant annet fra de fargerike krydderbodene på markeder i India.
I 1987 begynte han å arbeide med stein, og mange av skulpturene leker med dualiteten i emnene jord-skyer, lys-mørke, synlig-usynlig, bevisst-ubevisst og mann-kvinne. 
Siden 1995 har han jobbet mye med polert rustfritt stå og den svært reflekterende overflaten det gir. Bruken av rød voks er også en del av repertoaret hans.

Utstillinger

Han har hatt separatutstillinger på blant annet Institute of Contemporary Art, Boston (USA 2008), Centro Cultural Banco do Brasil (Brasil 2006), MAC Grand-Hornu (Belgia 2004), Museo Archeologico Nazionale (Napoli, Italia 2004), Kunsthaus Bregenz (Østerrike 2003), BALTIC Centre for Contemporary Art (England, Gateshead 1999), Piazza del Plebiscito (Italia, Napoli 1999), Hayward Gallery (England, London 1998), Fondazione Prada (Italia, Milano 1995), National Gallery of Canada (Ottawa 1992), Tate Modern (England, London 1990) og Kunsthalle Basel (Sveits 1985).  
I september 2009 ble han den første levende kunstner til å ha en egen separatutstilling ved Royal Academy of Arts i London.

Kapoor i Norge

Kapoors skulptur Øye i stein i Lødingen i Nordland er en del av Skulpturlandskap Nordland. Kapoor er også representert på Kistefos-Museet med skulpturen S-Curve fra 2006.
Skulpturen «Untitled» (1997) er utplassert i Tjuvholmen skulpturpark. Den er laget i alabast og er 295 x 175 x 128 cm.
Meganoton

Utseende

Store til meget store (vingespenn 85-150 millimeter), slanke, gråbrune svermere.

Levevis

Larvene lever på trær i familiene Annonaceae, Bignoniaceae, Magnoliaceae og Verbenaceae.

Utbredelse

Slekten er utbredt i Sørøst-Asia og Australia.
Kaoru Asano

Karriere

Kaoru Asano startet sin profesjonelle karriere i Gamba Osaka i 1992.
Balduin II av Flandern

Balduin II av Flandern (født ca. 865, død 10. september 918), også kalt for Calvus (den skallete) var den andre greven av Flandern. Ved arverett var han abbed av klosteret St. Bertin fra 892 og til sin død. Han var sønn av Balduin I av Flandern og Judith, en datter av Karl den skallete.
Balduins første år var preget av en rekke voldsomme herjingstokter fra hedenske røvere fra Norden, vikinger. Svært lite nord for Somme var uberørt av disse nordboerne. Balduin gjenopprettet, bygget nye festninger og bedret bymurer, og tok over forlatte eiendommer slik at mot slutten av hans tid behersket han langt større territorium og voktet det langt mer håndfast enn hva tilfellet var for hans far. Han tok også fordel av konfliktene mellom kong Karl den enfoldige og hertug Odo av Paris ved å overta Ternois og Boulogne.
I 884 giftet Balduin seg med Ælfthryth (også skrevet som Ælfthryth, Elftrude, Elfrida), en datter av kong Alfred I av England. Motivet for dette ekteskapet var å gå inn i en allianse med den angelsaksiske konge som en felles innsats mot vikingene, og det ble også en allianse som ble støttespiller for flamsk politikk i de kommende århundrene.
I år 900 forsøkte han å fjerne makten fra erkebiskop Fulko den ærverdige i Reims ved å få ham myrdet, men ble da bannlyst av pave Benedictus IV.
Balduin døde ved Blandinberg og ble etterfulgt av sin eldste sønn Arnulf I. Hans yngre sønn, Adalulf, etterfulgte ham som greve av Boulogne.
Dobbeltlinjet viklerspinner

Utseende

En liten (vingespenn 23 – 28 mm), nokså slank spinner. Den ligner på vanlig viklerspinner (Nycteola degenerana) men kan skilles fra denne på at forvingens brune tverrbånd er omgitt av doble, svarte kanter på begge sider. Kroppen er sylindrisk og gråbrun, antennene er trådformede, grå og noe over halvparten så lange som forvingene. Labialpalpene er lange, fremstrakte, nær dobbelt så lange som resten av hodet sett ovenfra. Brystet har to små, mørke ringer i midten. De firkantede forvingene er lysgrå med et litt grønnlig skjær, med varierende, diffuse, mørkere flekker. I midten har de et som oftest tydelig, bredt, brunt tverrbånd, dette er avgrenset på begge sider av doble, uregelmessige, mørke striper. Bakvingene er silkeaktig gråhvite, mørkere langs ytterkanten.

Levevis

Dobbeltlinjet viklerspinner har larver som lever på ulike vierarter (Salix spp.). I likhet med andre viklerspinnere overvintrer den som voksen, men den er lite aktiv før overvintringen. På Asmaløy finnes arten på tørre, sandete områder med innslag av skjellsand, der det vokser flere forskjellige vierarter. Her finnes også flere andre sjeldne, varmekjære sommerfuglarter. Larvens utvikling er sannsynligvis ganske like den hos vanlig viklerspinner (Nycteola degenerana).

Utbredelse

Arten finnes fra Nord-Afrika, gjennom det sørlige Europa østover til det østlige Tyrkia. I Mellom-Europa finnes den spredt og lokalt, og bestanden på Asmaløy ser ut til å være den eneste gjenlevende i Nord-Europa. Tidligere fantes den på flere steder på Østlandet og i det sørlige Sverige, men den ser nå ut til å være utdødd der.
George Williams

Landslaget

Han ble tatt ut i Wales EM-tropp til EM i Frankrike 2016.
Opel Blitz

Opel Blitz (tysk for "lyn") var navnet som ble gitt til forskjellige lette og mellomvekt-lastebiler bygd av den tyske bilprodusenten Opel mellom 1930 og 1975. Den originale logoen for denne lastebilen, to striper løst ordnet som et lynsymbol i form av en horisontalt strukket Z, brukes fremdeles i den nåværende Opel-logoen.
I årene før andre verdenskrig var Opel Tysklands største lastebilprodusent. Navnet "Blitz", funnet i en konkurranse, ble først brukt på en Opel-lastebil i 1930.
Fylkesvei 5126

Fylkesveg 5126 går mellom Myrkhøl og Høyseter i Samnanger kommune. Veien er 3,5 km lang.
Frem til 2019 hadde veien betegnelsen Fv133.
Pulchroglaucytes

Utbredelse

Slekten lever på Madagaskar.
Sion Kløfta

Sion Kløfta eller Kløfta pinsemenighet, er en kristen frikirkelig menighet på Kløfta, i Ullensaker, i Akershus. Menigheten er  tilsluttet den norske pinsebevegelsen. Sion Kløfta ble stiftet i 1931. 
Menigheten har 86 medlemmer, medregnet tilhørige, det vil si barn av døpte medlemmer.  For ungdom i konfirmasjonsalder tilbyr menigheten den frikirkelige konfirmantundervisningen Tentro.

Misjon

Sion Kløfta støtter misjonsarbeidet i Chopda i India. I 2007 var menighetens misjonsregnskap på 15 000,- kr.
Arendals Gasværk

Arendals Gasværk var et gassverk som lå i Bendiksklev i Arendal.
Tomten som gassverket ble bygget på ble solgt av Thor Thommesen til det privateide Arendals Gaskompagnie i 1867, som var konsesjonshaver de første 45 årene. Thommesen drev en krambod på stedet etter han kjøpte eiendommen selv på 1820-tallet. Han utvidet virsomheten og hadde etterhvert byens største rederi.  
Gassverket ble opprettet med formål til å forsyne gass til gatelykter i Arendal. ETter 45 års drift ble gassverket kjøpt av Oluf Pihl, som igjen solgte det til Det norske Gaskompagnie. Bestyrer i 1875 var sivilingeniør Peter Mandrup Tuxen.
Gassverket ble kjøpt av av Arendal kommune i 1917 for 260.000 kr. Carl Arnold, sønn av byingeniør Richard Arnold, ble da bestyrer. Neste bestyrer var Ceylon Knudsen, som satt inntil det ble nedlagt i 1956. 
Etter nedleggelsen ble gassverket revet, og tomten gikk under navnet «Gassverktomta» i en årrekke, og ble brukt som parkeringsplass. Det ble så bygget parkeringshus på tomten, som igjen ble revet for å gi plass til det nye Arendal bibliotek sammenbygget med ett enda større parkeringshus. Byggingen av biblioteket begynte i 1995, og det sto ferdig 7. mai 1998.
Veme kirke

Bygningshistorie

Planer om å bygge ei kirke i Ytre Soknedalen har eksistert siden slutten av 1840-tallet. Tidligere residerende kapellan (1850–1870), Peter Fredrik Brock la i 1855 fram et forslag om å bygge ei kirke på Veien i Heradsbygda, noen kilometer vest for Hønefoss, men forslaget ble nedstemt. Da Michael Johan Færden ble sogneprest i Norderhov prestegjeld i 1890, tok han imidlertid opp igjen saken og fremmet et forslag om å bygge ei kirke på Veme. Herredsstyret i tidligere Norderhov kommune bestemte den 18. november 1891 seg for å søke om å få sette opp ei kirke på gården Nedre Veme, på grunn avstått fritt fra Karen Oppen.
Kirken ble ved Kgl. resolusjon vedtatt bygget den 14. juni 1893. De opprinnelige planene omhandlet ei kirke av tre, men dette ble endret. Byggmester Anton Olsen fra Tønsberg ble engasjert til å utføre jobben med å bygge kirken, som sto ferdig sent samme året. Innvendig ble kirken dekorert av Christen Brun. Innvielsen ble foretatt av fungerende biskop, sogneprest Peter Blix Rynning, som ble assistert av sogneprest Færden og residerende kapellan Johan Christian Heuch Alsing. Fullt ferdig kostet kirken 17 000 kroner, som var noe mer enn det opprinnelige kostnadsoverslaget.
I kirkens vesttårn henger det to kirkeklokker. Den største av dem ble kjøpt fra en av kirkene i Drammen og var støpt av Lars Rustad i 1887. Den minste klokken ble støpt hos Olsen & Søn i Nauen ved Tønsberg.
I forbindelse med kirkens 75-årsjubileum i 1968 gjennomgikk den en omfattende restaurering, under ledelse av arkitekt Bjarne Hvoslef. Blant annet ble vindusglasset byttet ut med isolerende Goetheglass. Det ble også installert elektrisk oppvarming og veggene ble etterisolert.

Interiør

Bygdas kvinneforeninger sto i bresjen for å skaffe kirken inventar. De ga blant annet to flotte lysekroner, lampetter, døpefont, vinmugge, gulvløper og alterstaker i gave. Av sogneprest Færden (senere prost) fikk også kirken alterkalk, oblateske og disk i sølv.
Altertavlen kostet 500 kroner og var en gave fra Jens O. Drolshammer, Gudbrand Olsen, Elise Drolshammer og Fonkalsrud kvinneforening. Altertavlens maleri forestiller Jesu oppstandelse og er en kopi av alterbildet i Bragernes kirke, som ble malt av Adolph Tidemand. Kopien i Veme kirke ble malt av Christen Brun.
I 1937 ble interiøret malt etter forslag fra Domenico Erdmann. Den ble malt på nytt innvendig under restaureringen i 1968, samtidig som prekestolen ble flyttet fra koret til nordveggen i skipet og kirken fikk nytt gulv og nye benker innvendig.

Annet

Kirken har egen kirkegård med leggplass på nordsiden av skipet. Den er utvidet både vestover og østover. På utsiden av kirken er det dessuten parkeringsplass, som også er utvidet i nyere tid.
Kirkene på Ringerike tilhører Ringerike prosti i Tunsberg bispedømme.
Teknisk fysikk

Teknisk fysikk (engineering physics på engelsk) er en sivilingeniørutdanning. I Norge tilbys utdanningen ved NTNU i Trondheim, Institutt for fysikk. I tillegg til de obligatoriske fagene, kan man fritt velge blant flere emner, først og fremst fysikk. I tillegg velger man et ikke-teknisk emne fra hele NTNU. Mange velger å fortsette med doktorgradsstudier.
Someday We're Gonna Love Again

«Someday We're Gonna Love Again» er en amerikansk popsang, skrevet av Sharon McMahan.
Originalversjonen med Barbara Lewis ble utgitt på singlen Atlantic 45-2227 i mai 1964. Arrangør var Riley Hamton. Produsent var Ollie McLaughlin. B-siden var «Spend a Little Time».
Det britiske bandet The Searchers fra Liverpool spilte inn en coverversjon. Den ble utgitt på singlen Pye 6N 15670 i mai 1964. B-siden var «No One Else Could Love Me».
Sangens jeg-person synger at selv om han/hun og kjæresten slo opp, så vil de elske hverandre en dag.

Norsk versjon

Kolbjørn Hagen har skrevet en norsk tekst. Den bærer tittelen «En dag skal vi to ses igjen»-

Listeplassering

Versjonen til The Searchers kom på den britiske singlelisten 18. juli 1964 og lå der i åtte uker med en ellevteplass som høyeste resultat.
DARK Arkitekter

DARK Arkitekter AS er et norsk arkitektforetak som leverer tjenester innen bygningsarkitektur, landskapsarkitektur og byplanlegging. Det ble opprettet i 1988 som videreføring av arkitektkontoret Nyhus & Østlie (etablert 1977). Selskapet har stått for flere større nybygg og ombygginger i Oslo-området, blant annet i Barcode-linjen i Bjørvika, Oslo Cancer Cluster Innovasjonspark på Ullern og Fornebuporten på Fornebu.
DARK har åtte arbeidende partnere: Anne Christensen, Arne Reisegg Myklestad, Tor Christian Møglebust, Hege Thorvaldsen, Marianne Straume, Erik Ege, Tom Juul-Gam og Trine Kvaal Leren. Daglig leder er Arne Reisegg Myklestad.
Lundtoft kommune

Kommunalreformen av 2007

Ved  Kommunalreformen i 2007 ble kommunen slått sammen med Bov, Rødekro, Tinglev og Aabenraa til Aabenraa kommune i den nye Region Syddanmark. Kommunens areal er etter dette 951 km² og den har 60 044 (2007) innbyggere.
Prespa

Prespa (gresk: Πρέσπα; makedonsk: Преспа; albansk: Prespa) er en region som deles mellom Hellas, Albania og Nord-Makedonia. Sentralt i regionen ligger Prespasjøen og Ohridsjøen. Innsjøene ligger 853 meter over havet, men mange av de omkringliggende fjelltoppene strekker seg over 2000 meter over havet. Den største byen i Prespa er Resen, med rundt 9 000 innbyggere.
29. ABC-vernbrigade

29 . ABC-vernbrigade (russisk:29-я отдельная бригада РХБ защиты) er en ABC-vernbrigade i Sentrale militærdistrikt. 
Brigaden er forlagt til Jekaterinburg i Sverdlovsk oblast.
Stroop-effekt

Stroop-effekten og Jaensch-effekten kan forstås som interferensen som følger av at den semantiske betydningen av et ord må undertrykkes til fordel for persepsjonen av ordets blekkfarge. John Ridley Stroop publiserte i 1935 artikkelen «Studies of interference in serial verbal reactions» som omhandler oppmerksomhet og interferens. Studien har siden hatt stor innflytelse innenfor kognitiv psykologi, og siden Stroops klassiske studie i 1935 har det (til 1991) blitt publisert over 400 artikler om emnet. MacLeod foreslår at årsakene til fenomenets enorme interesse kan være grunnet i at de kognitive oppgavene gir oss innsikt i grunnleggende prosesser ved oppmerksomhet, eller at robustheten ved fenomenet gjør det vanskelig å forstå og tolke. Stroop var engasjert i studier av fargebenevning versus lesing av fargeord, og kom med dette frem til idéen om en sammensatt stimulus, hvor forholdet mellom ord og farge var inkronguent. Eksempelvis kunne fargenavnet være «rød», mens blekkfargen var blå. Stroop fant blant annet at reaksjonstiden for betingelsen hvor forholdet mellom dimensjonene var inkongruent var 74, 3 prosent lengre sammenlignet med betingelsen hvor forholdet var kongruent.
En forklaring på hvorfor Stroop-oppgaven kan være vanskelig er at prosesseringen av den ene dimensjonen krever mye mer oppmerksomhet enn prosesseringen av den andre dimensjonen. Det å benevne blekkfargen krever flere ressurser enn det å lese det irrelevante ordet. Videre anses det å lese ordet som en obligatorisk aktivitet, mens det å benevne fargen ikke regnes som det. Denne ubalansen kommer antageligvis fra at vi vanligvis leser ordene vi persiperer, heller enn å benevne fargen på blekket. Stroop hevdet i tråd med denne forklaringen at økningen i reaksjonstid illustrerer den habituelle responsen som en interferenseffekt som forekommer ved lesing av et ord. En alternativ forklaring kan være at en respons utløses når de mentale stiene for å produsere responsen er tilstrekkelig aktivert.
Stroop-oppgavene har vært svært mye brukt ved forskning på selektiv oppmerksomhet. Det finnes imidlertid en rekke variasjoner av Stroop-effekten. En av de mest brukte er den emosjonelle Stroop-testen, hvor fargenavnene erstattes med emosjonelt ladede eller nøytrale ord. Deltakerne bes om å benevne blekkfargen. Forskere har funnet at det er større forsinkelse i deltakernes responser ved emosjonelle ord sammenlignet med nøytrale ord. Disse funnene antyder at automatisk lesing av emosjonelle ord skaper mer interferens enn lesing av nøytrale ord.
Macrodorcas (Epidorcus) gracilis

Utseende

En middelsstor (hannen 27-54 millimeter), slank, matt mørkbrun hjortebille. Hannen har lange, slanke kjever med tenner bare i spissen. Pronotum er rundet, tydelig bredere enn dekkvingene. Små hanner har få eller ingen tenner på kjevene. Hunnen er liten og blankt svart, uten forstørrede kjever.

Levevis

Larvene utvikler seg i morken ved av løvtrær.

Utbredelse

Arten er kjent fra India, det sørlige Kina og Vietnam.
Chang Qu

Chang Qu (kinesisk: 常璩, født ca. 291, død ca 361) var en kinesisk historiekronikør. Han forfattet Huayangkrønikene (華陽國志, Opptegnelser om statene sør for Hua-fjellet), det eldste bevarte kinesiske regionalhistorieverket.
Rosen

Rosen er det sjette albumet til Håkon Banken, og ble utgitt på Arne Bendiksen senhøsten 1982. Den oppnådde en 17.-plass på VG-lista i en uke. Til sammen solgte denne produksjonen mer enn 50 000 eksemplarer. På dette albumet er det låter fra Tom T. Hall og Merle Haggard, til Aage Samuelsen og Benny Borg, men også Håkon Banken selv setter sitt varemerke ved å skrive dagbok i form av visetekst på platen. Håkon var utsatt for et biluhell, og måtte sone noen dager i arresten. Etter dette kom låten «Hilsen fra cellen», en ekte Banken-vise.
Triora

Triora er en liten landsby og kommune i fjellene Alpi Maritime i Liguria-regionen, i Italia.
Byen har ca. 250 innbyggere, men nærmere 1 000 i sommerhalvåret.